佛光藏版

**佛說觀普賢菩薩行法經**

# 佛說觀普賢菩薩行法經

宋元嘉年曇無蜜多於楊州譯

如是我聞：

一時，佛在毗舍離國大林精舍重閣講堂，告諸比丘：「卻後三月，我當般涅槃。」尊者阿難即從座起，整衣服，叉手合掌，遶佛三匝，為佛作禮，胡跪合掌，諦觀如來，目不暫捨。長老摩訶迦葉、彌勒菩薩摩訶薩亦從座起，合掌作禮，瞻仰尊顏。

時三大士異口同音，而白佛言：「世尊！如來滅後，云何眾生起菩薩心，修行大乘方等經典，正念思惟一實境界？云何不失無上菩提之心？云何復當不斷煩惱，不離五欲，得淨諸根，滅除諸罪？父母所生清淨常眼不斷五欲而能得見諸障外事？」

佛告阿難：「諦聽！諦聽！善思念之！如來昔在耆闍崛山及餘住處已廣分別一實之道。今於此處為未來世諸眾生等欲行大乘無上法者、欲學普賢行普賢行者，我今當說其憶念法。若見普賢及不見者，除卻罪數。今為汝等當廣分別。阿難！普賢菩薩乃生東方淨妙國土。其國土相，《法華經》中已廣分別，我今於此略而解說。

「阿難！若比丘、比丘尼、優婆塞、優婆夷、天龍八部一切眾生，誦大乘經者、修大乘者、發大乘意者、樂見普賢菩薩色身者、樂見多寶佛塔者、樂見釋迦牟尼佛及分身諸佛者、樂得六根清淨者，當學是觀。此觀功德，除諸障礙，見上妙色，不入三昧，但誦持故，專心修習，心心相次，不離大乘，一日至三七日得見普賢。有重障者，七七日盡，然後得見；復有重者，一生得見；復有重者，二生得見；復有重者，三生得見。如是種種業報不同，是故異說。

「普賢菩薩身量無邊、音聲無邊、色像無邊，欲來此國，入自在神通，促身令小。閻浮提人三障重故，以智慧力化乘白象，其象六牙，七支跓地，其七支下生七蓮華。象色鮮白，白中上者，頗梨雪山不得為比。身長四百五十由旬，高四百由旬。於六牙端有六浴池，一一浴池中生十四蓮華，與池正等。其華開敷如天樹王，一一華上有一玉女，顏色紅輝，有過天女，手中自然化五箜篌，一一箜篌有五百樂器以為眷屬。有五百飛鳥，鳧、鴈、鴛鴦，皆眾寶色，生花葉間。象鼻有華，其莖譬如赤真珠色，其華金色，含而未敷。

「見是事已，復更懺悔，至心諦觀，思惟大乘，心不休廢。見華即敷金色金光。其蓮華臺是甄叔迦寶、妙梵摩尼以為華鬘，金剛寶珠以為華鬚。見有化佛坐蓮華臺，眾多菩薩坐蓮華鬚。化佛眉間亦出金光，入象鼻中；從象鼻出，入象眼中；從象眼出，入象耳中；從象耳出，照象頂上，化作金臺。其象頭上有三化人，一捉金輪，一持摩尼珠，一執金剛杵。舉杵擬象，象即能行，腳不履地，躡虛而遊，離地七尺。

「地有印文，於印文中千輻轂輞皆悉具足，一一輞間生一大蓮華。此蓮華上生一化象，亦有七支隨大象行，舉足下足生七千象以為眷屬，隨從大象。象鼻紅蓮華色，上有化佛，放眉間光，其光金色，如前入象鼻中；於象鼻中出，入象眼中；從象眼出，還入象耳；從象耳出，至象頸上；漸漸上至象背，化成金鞍，七寶校具。

「於鞍四面有七寶柱。眾寶校飾以成寶臺，臺中有一七寶蓮華，其蓮華鬚百寶共成，其蓮華臺是大摩尼。有一菩薩結加趺坐，名曰普賢，身白玉色，五十種光，光五十種色以為項光，身諸毛孔流出金光，其金光端無量化佛，諸化菩薩以為眷屬，安庠徐步，雨大寶華至行者前。其象開口，於象牙上，諸池玉女鼓樂絃歌，其聲微妙，讚歎大乘一實之道。

「行者見已，歡喜敬禮，復更誦讀甚深經典，遍禮十方無量諸佛，禮多寶塔及釋迦牟尼，并禮普賢諸大菩薩，發是誓言：『若我宿福應見普賢，願尊遍吉示我色身。』作是願已，晝夜六時禮十方佛，行懺悔法，誦大乘經，讀大乘經，思大乘義，念大乘事，恭敬供養持大乘者，視一切人猶如佛想，於諸眾生如父母想。作是念已，普賢菩薩即於眉間放大人相白毫光明。此光現時，普賢菩薩身相端嚴，如紫金山，端正微妙，三十二相皆悉備有，身諸毛孔放大光明，照其大象，令作金色，一切化象亦作金色，諸化菩薩亦作金色。其金色光照于東方無量世界皆同金色，南、西、北方，四維上下亦復如是。

「爾時，十方面一一方有一菩薩，乘六牙白象王，亦如普賢等無有異，如是十方無量無邊滿中化象，普賢菩薩神通力故，令持經者皆悉得見。是時，行者見諸菩薩，身心歡喜，為其作禮，白言：『大慈大悲者，愍念我故，為我說法。』說是語時，諸菩薩等異口同音，各說清淨大乘經法，作諸偈頌讚歎行者，是名始觀普賢菩薩最初境界。

「爾時，行者見是事已，心念大乘，晝夜不捨，於睡眠中夢見普賢為其說法，如覺無異，安慰其心，而作是言：『汝所誦持，忘失是句，忘失是偈。』

「爾時，行者聞普賢菩薩所說，深解義趣，憶持不忘，日日如是，其心漸利。普賢菩薩教其憶念十方諸佛，隨普賢教，正心正意，漸以心眼見東方佛身黃金色，端嚴微妙；見一佛已，復見一佛，如是漸漸遍見東方一切諸佛。心相利故，遍見十方一切諸佛；見諸佛已，心生歡喜，而作是言：『因大乘故，得見大士；因大士力故，得見諸佛。雖見諸佛，猶未了了，閉目則見，開目則失。』作是語已，五體投地，遍禮十方佛。

「禮諸佛已，胡跪合掌，而作是言：『諸佛世尊、十力、無畏、十八不共、大慈大悲、三念處常在世間，色中上色，我有何罪，而不得見？』說是語已，復更懺悔。懺悔清淨已，普賢菩薩復更現前，行、住、坐、臥不離其側，乃至夢中常為說法。此人覺已，得法喜樂。如是晝夜經三七日，然後方得旋陀羅尼；得陀羅尼故，諸佛菩薩所說妙法憶持不失，亦常夢見過去七佛，唯釋迦牟尼佛為其說法，是諸世尊各各稱讚大乘經典。

「爾時，行者復更懺悔，遍禮十方佛。禮十方佛已，普賢菩薩住其人前，教說宿世一切業緣，發露黑惡一切罪事。向諸世尊，口自發露；既發露已，尋時即得諸佛現前三昧。得是三昧已，見東方阿閦佛及妙喜國了了分明，如是十方各見諸佛上妙國土了了分明。既見十方佛已，夢象頭上有一金剛人，以金剛杵遍擬六根；擬六根已，普賢菩薩為於行者說六根清淨懺悔之法。如是懺悔一日至七日，以諸佛現前三昧力故，普賢菩薩說法莊嚴故，耳漸漸聞障外聲，眼漸漸見障外事，鼻漸漸聞障外香，廣說如《妙法華經》。

「得是六根清淨已，身心歡喜，無諸惡相，心純是法，與法相應，復更得百千萬億旋陀羅尼，復更廣見百千萬億無量諸佛。是諸世尊各伸右手摩行者頭，而作是言：『善哉！善哉！行大乘者、發大莊嚴心者、念大乘者，我等昔日發菩提心時，皆亦如汝，慇懃不失。我等先世行大乘故，今成清淨正遍知身，汝今亦當勤修不懈。此大乘典，諸佛寶藏，十方三世諸佛眼目，出生三世諸如來種。持此經者，即持佛身，即行佛事，當知是人即是諸佛所使，諸佛世尊衣之所覆，諸佛如來真實法子。汝行大乘，不斷法種，汝今諦觀東方諸佛。』

「說是語時，行者即見東方一切無量世界地平如掌，無諸塠阜、丘陵、荊棘，琉璃為地，黃金間側，十方世界亦復如是。見是地已，即見寶樹，寶樹高妙五千由旬。其樹常出黃金、白銀、七寶莊嚴，樹下自然有寶師子座。其師子座高二十由旬，座上亦出百寶光明。如是諸樹及餘寶座，一一寶座皆有自然五百白象，象上皆有普賢菩薩。

「爾時，行者禮諸普賢，而作是言：『我有何罪，但見寶地、寶座及與寶樹，不見諸佛？』作是語已，一一座上有一世尊，端嚴微妙而坐寶座。見諸佛已，心大歡喜，復更誦習大乘經典。大乘力故，空中有聲而讚歎言：『善哉！善哉！善男子！汝行大乘功德因緣，能見諸佛。今雖得見諸佛世尊，而不能見釋迦牟尼佛分身諸佛及多寶佛塔。』

「聞空中聲已，復勤誦習大乘經典。以誦大乘方等經故，即於夢中見釋迦牟尼佛與諸大眾在耆闍崛山說《法華經》，演一實義。教已懺悔，渴仰欲見，合掌胡跪，向耆闍崛山而作是言：『如來世雄常在世間，愍念我故，為我現身。』作是語已，見耆闍崛山七寶莊嚴，無數比丘、聲聞大眾，寶樹行列，寶地平正，復鋪妙寶師子之座。釋迦牟尼佛放眉間光，其光遍照十方世界。復過十方無量世界，此光至處，十方分身釋迦牟尼佛一時雲集，廣說如《妙法華經》。

「一一分身佛身紫金色，身量無邊，坐師子座，百億無量諸大菩薩以為眷屬。一一菩薩行同普賢，如此十方無量諸佛菩薩眷屬亦復如是。大眾集已，見釋迦牟尼佛舉身毛孔放金色光，一一光中有百億化佛，諸分身佛放眉間白毫大人相光，其光流入釋迦牟尼佛頂。見此相時，分身諸佛一切毛孔出金色光，一一光中復有恒河沙微塵數化佛。

「爾時，普賢菩薩復放眉間大人相光入行者心，既入心已，行者自憶過去無數百千佛所受持讀誦大乘經典，自見故身了了分明，如宿命通等無有異，豁然大悟，得旋陀羅尼、百千萬億諸陀羅尼門。從三昧起，面見一切分身諸佛眾寶樹下坐師子床，復見琉璃地如蓮華聚，從下方空中踊出，一一華間有微塵數菩薩結加趺坐，亦見普賢分身菩薩在彼眾中讚歎大乘。

「時諸菩薩異口同音教於行者清淨六根，或有說言：『汝當念佛。』或有說言：『汝當念法。』或有說言：『汝當念僧。』或有說言：『汝當念戒。』或有說言：『汝當念施。』或有說言：『汝當念天。』如此六法是菩提心生菩薩法，汝今應當於諸佛前發露先罪，至誠懺悔。

「於無量世，眼根因緣，貪著諸色；以著色故，貪愛諸塵；以愛塵故，受女人身，世世生處惑著諸色。色壞汝眼，為恩愛奴色使，使汝經歷三界，為此弊使，盲無所見。今誦大乘方等經典，此經中說十方諸佛色身不滅，汝今得見審實爾不？眼根不善，傷害汝多，隨順我語，歸向諸佛、釋迦牟尼，說汝眼根所有罪咎，諸佛菩薩慧明法水願以洗除，令我清淨。作是語已，遍禮十方佛，向釋迦牟尼佛、大乘經典復說是言：『我今所懺眼根重罪，障蔽穢濁，盲無所見，願佛大慈哀愍覆護！普賢菩薩乘大法船，普度一切十方無量諸菩薩伴，唯願慈哀聽我悔過眼根不善惡業障法！』如是三說，五體投地，正念大乘，心不忘捨，是名懺悔眼根罪法。

「稱諸佛名，燒香散華，發大乘意，懸繒幡蓋，說眼過患，懺悔罪者，此人現世見釋迦牟尼佛及見分身無量諸佛，阿僧祇劫不墮惡道，大乘力故，大乘願故，恒與一切陀羅尼菩薩共為眷屬。作是念者，是為正念，若他念者，名為邪念，是名眼根初境界相。

「淨眼根已，復更誦讀大乘經典，晝夜六時胡跪懺悔，而作是言：『我今云何但見釋迦牟尼佛分身諸佛，不見多寶佛塔全身舍利？多寶佛塔恒在不滅，我濁惡眼是故不見。』作是語已，復更懺悔。過七日已，多寶佛塔從地涌出，釋迦牟尼佛即以右手開其塔戶，見多寶佛入普現色身三昧，一一毛孔流出恒河沙微塵數光明，一一光明有百千萬億化佛。此相現時，行者歡喜讚偈，遶塔滿七匝已，多寶如來出大音聲讚言：『法子！汝今真實能行大乘，隨順普賢眼根懺悔。以是因緣，我至汝所，為汝證明。』說是語已，讚言：『善哉！善哉！釋迦牟尼佛能說大法，雨大法雨，成就濁惡諸眾生等。』

「是時，行者見多寶佛塔已，復至普賢菩薩所，合掌敬禮，白言：『大師教我悔過！』普賢復言：『汝於多劫耳根因緣，隨逐外聲，聞妙音時，心生惑著，聞惡聲時，起八百種煩惱賊害。如此惡耳報得惡事，恒聞惡聲，生諸攀緣。顛倒聽故，當墮惡道、邊地、邪見、不聞法處。汝於今日誦持大乘功德海藏，以是緣故，見十方佛，多寶佛塔現為汝證，汝應自當說己過惡，懺悔諸罪。』

「是時，行者聞是語已，復更合掌，五體投地，而作是言：『正遍知世尊！現為我證方等經典，為慈悲主，唯願觀我、聽我所說！我從多劫乃至今身，耳根因緣，聞聲惑著，如膠著草，聞諸惡時，起煩惱毒，處處惑著，無暫停時，坐此竅聲，勞我神識，墜墮三塗。今始覺知，向諸世尊發露懺悔。』

「既懺悔已，見多寶佛放大光明，其光金色遍照東方及十方界，無量諸佛身真金色，東方空中作是唱言：『此佛世尊號曰善德，亦有無數分身諸佛坐寶樹下師子座上，結加趺坐。是諸世尊一切皆入普現色身三昧，皆作是讚言：善哉！善哉！善男子！汝今讀誦大乘經典，汝所誦者，是佛境界。』

「說是語已，普賢菩薩復更為說懺悔之法：『汝於前世無量劫中以貪香故，分別諸識，處處貪著，墮落生死。汝今應當觀大乘因。大乘因者，諸法實相是。』聞是語已，五體投地，復更懺悔。

「既懺悔已，當作是語：『南無釋迦牟尼佛！南無多寶佛塔！南無十方釋迦牟尼佛分身諸佛！』作是語已，遍禮十方佛、南無東方善德佛及分身諸佛。如眼所見，一一心禮，香華供養。供養畢已，胡跪合掌，以種種偈讚歎諸佛。

「既讚歎已，說十惡業，懺悔諸罪。既懺悔已，而作是言：『我於先世無量劫時，貪香、味、觸，造作眾惡。以是因緣，無量世來恒受地獄、餓鬼、畜生、邊地、邪見諸不善身。如此惡業，今日發露，歸向諸佛正法之王，說罪懺悔。』

「既懺悔已，身心不懈，復更誦讀大乘經典。大乘力故，空中有聲告言：『法子！汝今應當向十方佛讚說大乘，於諸佛前自說己過。諸佛如來是汝慈父，汝當自說舌根所作不善惡業。此舌根者，動惡業相：妄言、綺語、惡口、兩舌、誹謗、妄語、讚歎邪見、說無益語，如是眾多諸雜惡業搆鬥壞亂，法說非法。如是眾罪，今悉懺悔諸世雄前。』

「作是語已，五體投地，遍禮十方佛，合掌長跪，當作是語：『此舌過患無量無邊，諸惡業刺從舌根出，斷正法輪從此舌起，如此惡舌斷功德種，於非義中多端強說，讚歎邪見如火益薪，猶如猛火傷害眾生，如飲毒者無瘡疣死，如此罪報惡邪不善，當墮惡道百劫千劫，以妄語故，墮大地獄。我今歸向南方諸佛，發露黑惡。』

「作是念時，空中有聲：『南方有佛名栴檀德，彼佛亦有無量分身，一切諸佛皆說大乘，除滅罪惡。如此眾罪，今向十方無量諸佛大悲世尊發露黑惡，誠心懺悔。』說是語已，五體投地，復禮諸佛。是時，諸佛復放光明照行者身，令其身心自然歡喜，發大慈悲，普念一切。

「爾時，諸佛廣為行者說大慈悲及喜捨法，亦教愛語，修六和敬。爾時，行者聞此教勑，心大歡喜，復更誦習，終不懈息。空中復有微妙音聲，出如是言：『汝今應當身心懺悔。身者，煞、盜、婬；心者，念諸不善，造十惡業及五無間，猶如猿猴，亦如黐膠，處處貪著，遍至一切六情根中。此六根業，枝條華葉悉滿三界二十五有一切生處，亦能增長無明、老死十二苦事，八邪、八難無不經中。汝今應當懺悔如是惡不善業。』

「爾時，行者聞此語已，問空中聲：『我今何處行懺悔法？』時空中聲即說是語：『釋迦牟尼，名毗盧遮那遍一切處。其佛住處名常寂光，常波羅蜜所攝成處，我波羅蜜所安立處，淨波羅蜜滅有相處，樂波羅蜜不住身心相處，不見有無諸法相處，如寂解脫乃至般若波羅蜜。是色常住法故，如是應當觀十方佛。』

「時十方佛各伸右手摩行者頭，作如是言：『善哉！善哉！善男子！汝誦讀大乘經故，十方諸佛說懺悔法。菩薩所行不斷結使，不住使海，觀心無心，從顛倒想起。如此想心從妄想起，如空中風，無依止處。如是法相不生不滅，何者是罪？何者是福？我心自空，罪福無主，一切法如是，無住無壞。如是懺悔，觀心無心，法不住法中，諸法解脫，滅諦寂靜。如是想者，名大懺悔，名莊嚴懺悔，名無罪相懺悔，名破壞心識。行此懺悔者，身心清淨，不住法中，猶如流水，念念之中得見普賢菩薩及十方佛。』時諸世尊以大悲光明為於行者說無相法，行者聞說第一義空。行者聞已，心不驚怖，應時即入菩薩正位。」

佛告阿難：「如是行者，名為懺悔。此懺悔者，十方諸佛諸大菩薩所懺悔法。」

佛告阿難：「佛滅度後，佛諸弟子若有懺悔惡不善業，但當誦讀大乘經典。此方等經是諸佛眼，諸佛因是得具五眼。佛三種身從方等生，是大法印印涅槃海，如此海中能生三種佛清淨身。此三種身，人天福田應供中最。其有誦讀大方等典，當知此人具佛功德，諸惡永滅，從佛慧生。」

爾時，世尊而說偈言：

若有眼根惡，業障眼不淨，

但當誦大乘，思念第一義，

是名懺悔眼，盡諸不善業。

耳根聞亂聲，壞亂和合義，

由是起狂亂，猶如癡猿猴，

但當誦大乘，觀法空無相，

永盡一切惡，天耳聞十方。

鼻根著諸香，隨染起諸觸，

如此狂惑鼻，隨染生諸塵，

若誦大乘經，觀法如實際，

永離諸惡業，後世不復生。

舌根起五種，惡口不善業，

若欲自調順，應勤修慈心，

思法真寂義，無諸分別相。

心根如猿猴，無有暫停時，

若欲折伏者，當勤誦大乘，

念佛大覺身，力無畏所成。

身為機關主，如塵隨風轉，

六賊遊戲中，自在無罣礙，

若欲滅此惡，永離諸塵勞，

常處涅槃城，安樂心恬怕。

當誦大乘經，念諸菩薩母，

無量勝方便，從思實相得。

如此等六法，名為六情根。

一切業障海，皆從妄想生，

若欲懺悔者，端坐念實相。

眾罪如霜露，慧日能消除，

是故應至心，懺悔六情根。

說是偈已，佛告阿難：「汝今持是懺悔六根觀普賢菩薩法，普為十方諸天、世人廣分別說。佛滅度後，佛諸弟子若有受持、讀誦、解說方等經典，應於靜處，若在塚間、若林樹下、阿練若處誦讀方等，思大乘義，念力強故，得見我身及多寶佛塔、十方分身無量諸佛、普賢菩薩、文殊師利菩薩、藥王菩薩、藥上菩薩。恭敬法故，持諸妙華，住立空中，讚歎恭敬行持法者。但誦大乘方等經故，諸佛菩薩晝夜供養是持法者。」

佛告阿難：「我與賢劫諸菩薩及十方諸佛，因思大乘真實義故，除卻百萬億億劫阿僧祇數生死之罪。因此勝妙懺悔法故，今於十方各得為佛。若欲疾成阿耨多羅三藐三菩提者，若欲現身見十方佛及普賢菩薩，當淨澡浴，著淨潔衣，燒眾名香，在空閑處，應當誦讀大乘經典，思大乘義。」

佛告阿難：「若有眾生欲觀普賢菩薩者，當作是觀。作是觀者，是名正觀；若他觀者，是名邪觀。佛滅度後，佛諸弟子隨順佛語行懺悔者，當知是人行普賢行。行普賢行者，不見惡相及惡業報。其有眾生晝夜六時禮十方佛，誦大乘經，思第一義甚深空法，一彈指頃除去百萬億\*億阿僧祇劫生死之罪。行此行者，真是佛子，從諸佛生，十方諸佛及諸菩薩為其和上，是名具足菩薩戒者，不須羯磨，自然成就，應受一切人天供養。

「爾時，行者若欲具足菩薩戒者，應當合掌，在空閑處遍禮十方佛，懺悔諸罪，自說己過，然後靜處白十方佛，而作是言：『諸佛世尊常住在世，我業障故，雖信方等，見佛不了。今歸依佛，唯願釋迦牟尼正遍知世尊為我和上；文殊師利具大慧者，願以智慧授我清淨諸菩薩法；彌勒菩薩勝大慈日憐愍我故，亦應聽我受菩薩法；十方諸佛現為我證；諸大菩薩各稱其名，是勝大士覆護眾生，助護我等。今日受持方等經典乃至失命，設墮地獄受無量苦，終不毀謗諸佛正法。以是因緣功德力故，今釋迦牟尼佛為我和上，文殊師利為我阿闍梨，當來彌勒願授我法，十方諸佛願證知我，大德諸菩薩願為我伴，我今依大乘經甚深妙義歸依佛，歸依法，歸依僧。』

「如是三說，歸依三寶已，次當自誓受六重法；受六重法已，次當勤修無礙梵行，發廣濟心，受八重法。立此誓已，於空閑處燒眾名香，散華供養一切諸佛及諸菩薩、大乘方等，而作是言：『我於今日發菩提心，以此功德普度一切。』作是語已，復更頂禮一切諸佛及諸菩薩，思方等義，一日乃至三七日。

「若出家、在家不須和上，不用諸師，不白羯磨，受持、讀誦大乘經典力故，普賢菩薩勸發行故，是十方諸佛正法眼目，因由是法，自然成就五分法身：戒、定、慧、解脫、解脫知見，諸佛如來從此法生，於大乘經得受記別。

「是故智者，若聲聞毀破三歸及五戒、八戒、比丘戒、比丘尼戒、沙彌戒、沙彌尼戒、式叉摩尼戒及諸威儀，愚癡不善，惡邪心故，多犯諸戒及威儀法。若欲除滅，令無過患，還為比丘具沙門法，當勤修讀方等經典，思第一義甚深空法，令此空慧與心相應。當知此人於念念頃一切罪垢永盡無餘，是名具足沙門法式，具諸威儀，應受人天一切供養。

「若優婆塞犯諸威儀，作不善事。不善事者，所謂說佛法過惡、論說四眾所犯惡事，偷、盜、婬妷，無有慚愧。若欲懺悔滅諸罪者，當勤讀誦方等經典，思第一義。若王者、大臣、婆羅門、居士、長者、宰官是諸人等，貪求無厭，作五逆罪，謗方等經，具十惡業，是大惡報應墮惡道，過於暴雨，必定當墮阿鼻地獄。若欲除滅此業障者，應生慚愧，改悔諸罪。

「云何名剎利居士懺悔法？懺悔法者，但當正心，不謗三寶，不障出家，不為梵行人作惡留難，應當繫念修六念法，亦當供給供養持大乘者，不必禮拜，應當憶念甚深經法第一義空，思是法者，是名剎利居士修第一懺悔。第二懺悔者，孝養父母，恭敬師長，是名修第二懺悔法。第三懺悔者，正法治國，不邪枉人民，是名修第三懺悔。第四懺悔者，於六齋日，勑諸境內力所及處，令行不煞，修如此法，是名修第四懺悔。第五懺悔者，但當深信因果，信一實道，知佛不滅，是名修第五懺悔。」

佛告阿難：「於未來世，若有修習如此懺悔法，當知此人著慚愧服，諸佛護助，不久當成阿耨多羅三藐三菩提。」

說是語時，十千天子得法眼淨，彌勒菩薩等諸大菩薩及以阿難聞佛所說，歡喜奉行。

**佛說觀普賢菩薩行法經**